|  |  |
| --- | --- |
| ujmegye | Hajdú-Bihar Vármegye ÖnkormányzataKözgyűlése |
| **KÖZGYŰLÉSI ELŐTERJESZTÉS** | **5.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Tag delegálása a Tiszántúli Területi Vízgazdálkodási Tanácsba, valamint a mellette működő Vízkárelhárítási és Mezőgazdasági Vízgazdálkodási Szakmai Bizottságba, továbbá a Vízellátási, Csatornázási és Szennyvíztisztítási Szakmai Bizottságba |
| **Készítette:** | Dr. Dobi Csaba |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

Hajdú-Bihar Vármegye Önkormányzata Közgyűlése a 96/2019. (XI. 8.), 103/2019. (XII. 13.) és 104/2019. (XII. 13.) határozataival döntött Bakó István Zoltánnak, a vármegyei közgyűlés önkormányzati képviselő tagjának a Tiszántúli Területi Vízgazdálkodási Tanácsba, valamint a mellette működő Vízkárelhárítási és Mezőgazdasági Vízgazdálkodási Szakmai Bizottságba, továbbá a Vízellátási, Csatornázási és Szennyvíztisztítási Szakmai Bizottságba történő delegálásáról.

A vízgazdálkodási tanácsokról szóló 1587/2018. (XI. 22.) Korm. határozatban (továbbiakban: Korm. határozat) foglaltak értelmében a Kormány a vízgazdálkodás országos és részterületeit érintő vízgazdálkodási és vízvédelmi feladatainak, koncepcióinak, valamint a vízgyűjtő gazdálkodási tervezésének szakmai és tudományos megalapozottsága, valamint a társadalmi részvétel biztosítása érdekében területi, részvízgyűjtő és országos vízgazdálkodási tanácsokat működtet.

A területi vízgazdálkodási tanács a vízgazdálkodásért és a vízvédelemért felelős miniszter részére véleményező, javaslattevő és tanácsadó jogkörrel működő konzultatív testületként is működik.

A területi vízgazdálkodási tanács feladatai teljesítésének elősegítése érdekében állandó vagy eseti szakmai bizottságokat hozhat létre. A Tiszántúli Területi Vízgazdálkodási Tanács mellett működő állandó bizottságok a Vízkárelhárítási és Mezőgazdasági Vízgazdálkodási Szakmai Bizottság, továbbá a Vízellátási, Csatornázási és Szennyvíztisztítási Szakmai Bizottság.

A Korm. határozat értelmében a területi vízgazdálkodási tanácsban a tanács működési területén tevékenységet folytató vármegyei önkormányzat tagként vehet részt, mely rendelkezés alapján a Tiszántúli Területi Vízgazdálkodási Tanács Szervezeti és Működési Szabályzata szerint Hajdú-Bihar Vármegye Önkormányzata tagja mind a Tanácsnak, mind a Szakmai Bizottságoknak.

Tekintettel arra, hogy a 2024. június 9. napján megtartott helyi önkormányzati képviselők és polgármesterek általános választása eredményeként 2024. október 1. napjával Bakó István Zoltán önkormányzati képviselő képviselői jogviszonya megszűnt, az új közgyűlés megalakulására figyelemmel a Tanácsban és Szakmai Bizottságaiban történő képviseletről dönteni szükséges.

Bár Bakó István Zoltán úr nem tagja a 2024-2029-es időszakra megválasztott vármegyei közgyűlésnek, mégis az ő személyére vonatkozóan teszek javaslatot a fentebb felsorolt szakmai szervezetekben történő vármegyei képviselet ellátásának folytatása érdekében, tekintettel arra, hogy ezt a feladatot eddig is megfelelő színvonalon látta el, érdeklődik a tématerület iránt, továbbá rendelkezik a munka folytatásához szükséges előzményi ismeretekkel. Ez a folyamatosság a vízgazdálkodási tanács munkájának zökkenőmentességét is biztosítja.

Mivel sem a Korm. határozat, sem a Tanács szervezeti és működési szabályzata, sem pedig egyéb szabályozó eszközök nem tartalmaznak arra vonatkozó kitételt, hogy csak a képviselő-testület tagját lehetne ezzel a feladattal megbízni, ezért a személyében megtestesülő folyamatosság biztosításának, azaz ismételt delegálásának nincs akadálya.

Mindezek alapján, kérem a közgyűlést, hogy az előterjesztést megtárgyalni és a határozati javaslatot elfogadni szíveskedjen.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a vízgazdálkodási tanácsokról szóló 1587/2018. (XI. 22.) Korm. határozatban foglaltakra figyelemmel

1./ a Tiszántúli Területi Vízgazdálkodási Tanácsba, valamint a mellette működő Vízkárelhárítási és Mezőgazdasági Vízgazdálkodási Szakmai Bizottságba továbbá a Vízellátási, Csatornázási és Szennyvíztisztítási Szakmai Bizottságba Bakó István Zoltán urat delegálja a 2024-2029-es önkormányzati ciklusra megválasztott Hajdú-Bihar Vármegyei Közgyűlés megbízatásának időtartamára.

2./ A közgyűlés felkéri elnökét, hogy döntéséről a Tiszántúli Területi Vízgazdálkodási Tanácsot tájékoztassa.

**Végrehajtásért felelős:** Pajna Zoltán, a közgyűlés elnöke

**Határidő:** 2024. december 31.

**A határozati javaslat elfogadása egyszerű többséget igényel.**

Debrecen, 2024. november 8.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

|  |
| --- |
| Kraszitsné dr. Czár Eszter |
| aljegyző |